# Petrocoptis pyrenaica

Petrocoptis pyrenaica Caryophyllaceae familiako landare espezie bat da. Pirinioen mendebaldeko endemismo bat da, Euskal Herrian ere aurkitzen dena.

## Taxonomia

Wilhelm Gerhard Walpers botanikari alemaniarrak deskribatu zuen Zientziarako 1842. urtean, hark idatzitako Repertorium Botanices Systematicae liburuan.
Generoaren Petrocoptis izena grezieratik dator eta pétros (harria) eta cóptoo (suntsitu) hitzen elkartetatik dator, "harriak suntsitzen dituena" esan nahi du. XIX. mendean Braun eta Endlicherrek asmatu zuten. Espeziearen pyrenaica izenak Piriniotan jatorria duela adierazten du.
Euskal Herrian dugun azpiespeziea Petrocoptis pyrenaica subsp. glaucifolia (Lag.) P.Monts. & Fern.Casas da. Azpiespeziearen glaucifolia izenak "hosto zuri" edo "hosto berde-urdin argia" esan nahi du.
Sinonimoak:
* Petrocoptis glaucifolia (Lag.) Boiss., Diagn.
* Petrocoptis lagascae (Willk.) Willk.
* Silene glaucifolia Lag.

## Deskribapena

Landare txiki bat da, 15-30 cm arteko altuera hartzen duena.
Ipurdi laburra du eta oinaldean erroseta itxuran ateratzen zaizkio oinarriko hosto peziolatuak. Hostoen galtzarbetatik ateratzen dira zurtoinak. Zurtoineko hostoak aldiz txortengabeak dira. Hostoak zukutsuak dira.
Lore zuriak, batzutan arroxa kolore ahula dutenak, infloreszentzia gutxi batzutan multzokatzen dira. Lore bakoitzaren kaliza kanpai itxurakoa da eta muturrean 5 biribil ditu. Korolak bost petalo zuri aske ditu.
Fruitua kapsula itxurakoa da, bost zatitan zabaltzen dena. 1 mm-ko diametrodun ha­ziak ekoizten ditu testa beltza dutenak.

## Habitata

Gipuzkoan granito eta eskistoen zirrikitu eta estraplomoetan bizi da Nafarroa eta Iparraldearen arteko piriniotan aldiz kareharrietan ere. Mendietako alde ospelak atsegin ditu eta harkaitzetako pitzaduratan eta arrakaletan aurkitzen da, 2.000 metro arteko altueran. Euskal Herrian Valderejoko Arzena mendilerroan, Aiako Harrian, Artikutzan, eta Nafarroa Garaiak Nafarroa Beherearekin eta Zuberoarekin muga egiten duen mendialdean aurkitzen da.

## Ugalketa eta bizi zikloa

Landare bizikorra da. Maiatza eta abuztua artean loratzen da. Fruituak udaren amaieran eta udazkenaren hasieran heltzen dira.

## Mehatxuak

Irisgarritasun zaileko tokietan bizi da, baina populazioak txikiak eta oso urriak direnez "bakana" kontsideraturik dago Euskal Autonomia Elkartean.

## Erreferentziak

* 1 2 3 «PRIOCONEX - Petrocoptis» sites.google.com (Noiz kontsultatua: 2025-01-11).
* 1 2 (Gaztelaniaz) Valderrey, Juan Luis Menéndez. «Petrocoptis pyrenaica Walp. (J.P.Bergeret)» Naturaleza y turismo (Noiz kontsultatua: 2025-01-11).
* 1 2 3 4 5 6 7 «Sistema de Información de la Naturaleza de Euskadi» www.ingurumena.ejgv.euskadi.eus (Noiz kontsultatua: 2025-01-11).
* ↑ (Gaztelaniaz) «GLAUCO» Etimologías de Chile - Diccionario que explica el origen de las palabras (Noiz kontsultatua: 2025-01-11).
* 1 2 «Guía Visual de la Biodiversidad de Navarra» www.guiavisual-gorosti.org (Noiz kontsultatua: 2025-01-11).
* 1 2 (Gaztelaniaz) Valderrey, Juan Luis Menéndez. «Petrocoptis pyrenaica subsp. glaucifolia (Lag.) P. Monts. & Fern. Casas» Naturaleza y turismo (Noiz kontsultatua: 2025-01-11).
* 1 2 3 «Urik gabeko urtegi, orain laborategi - Goizueta» Kronika.eus (Noiz kontsultatua: 2025-01-11).
* 1 2 3 Padro Mª Uribe-Echevarria, Iñaki Zorrakin, Juan Antonio Campos, Ángel Domínguez. (2006). Euskal Autonomia Erkidegoko flora baskular mehatxatua. Eusko Jaurlaritza, Ingurumen eta Lurralde Antolamendu Saila, 244 or. ISBN 84-457-2252-2..
* ↑ «Sistema de Información de la Naturaleza de Euskadi» www.ingurumena.ejgv.euskadi.eus (Noiz kontsultatua: 2025-01-11).
* ↑ Iñaki Aizpuru. FLORA MEHATXATUA: OINARRI TEORIKOA, METODOAK, KUDEAKETA-TRESNAK ETA EUSKAL HERRIKO EGUNGO EGOERA.. .

## Kanpo estekak

* Datuak: Q30750128
* Multimedia: Petrocoptis pyrenaica / Q30750128
* Espezieak: Petrocoptis pyrenaica